สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 24 มี.ค.60
24 มี.ค. 2560

ดัชนีดาวโจนส์ตลาดหุ้นนิวยอร์กปิดลบ เมื่อคืนนี้ (23 มี.ค.) หลังจากสภาผู้แทนราษฎรสหรัฐได้เลื่อนการลงมติเกี่ยวกับการนำร่างกฎหมาย “อเมริกันเฮลธ์แคร์” มาใช้แทนกฎหมาย “โอบามาแคร์” เนื่องจากเสียงสนับสนุนของพรรครีพับลิกันยังไม่มากพอต่อการผลักดันร่างกฎหมายดังกล่าว ซึ่งส่งผลให้เกิดความกังวลว่า ความล้มเหลวในการผลักดันร่างกฎหมายอเมริกันเฮลธ์แคร์อาจส่งผลให้การมาตรการกระตุ้นเศรษฐกิจด้านอื่นๆของประธานาธิบดีโดนัลด์ ทรัมป์ ต้องล่าช้าออกไป
ดัชนีเฉลี่ยอุตสาหกรรมดาวโจนส์ปิดที่ 20,656.58 จุด ลดลง 4.72 จุด หรือ -0.02% ดัชนี NASDAQ ปิดที่ 5,817.69 จุด ลดลง 3.95 จุด หรือ -0.07% และดัชนี S&amp;P500 ปิดที่ 2,345.96 จุด ลดลง 2.49 จุด หรือ -0.11%
 
ตลาดหุ้นยุโรปปิดบวก เมื่อคืนนี้ (23 มี.ค.) เนื่องจากนักลงทุนเข้าช้อนซื้อเก็งกำไร หลังจากตลาดหุ้นยุโรปร่วงลงติดต่อกันในช่วง 3 วันทำการที่ผ่านมา ขณะที่นักลงทุนจับตาการลงมติเกี่ยวกับการนำร่างกฎหมาย “อเมริกันเฮลธ์แคร์” มาใช้แทนกฎหมาย “โอบามาแคร์” โดยตลาดหุ้นยุโรปปิดทำการไปก่อนที่สภาผู้แทนราษฎรสหรัฐจะทำการลงมติร่างกฎหมายดังกล่าว
ดัชนี Stoxx Europe 600 เพิ่มขึ้น 0.9% ปิดที่ 377.20 จุด ซึ่งเป็นการปรับตัวขึ้นวันแรกในรอบ 4 วันทำการ
ดัชนี CAC-40 ตลาดหุ้นฝรั่งเศสปิดที่ 5,032.76 จุด เพิ่มขึ้น 38.06 จุด หรือ +0.76% ดัชนี DAX ตลาดหุ้นเยอรมันปิดที่ 12,039.68 จุด เพิ่มขึ้น 135.56 จุด หรือ +1.14% ดัชนี FTSE 100 ตลาดหุ้นลอนดอนปิดที่ 7,340.71 จุด เพิ่มขึ้น 15.99 จุด หรือ +0.22%
 
ตลาดหุ้นลอนดอนปิดขยับขึ้น เมื่อคืนนี้ (23 มี.ค.) ตามทิศทางของตลาดหุ้นยุโรปที่ปิดในแดนบวก อย่างไรก็ตาม การแข็งค่าของสกุลเงินปอนด์จากรายงานตัวเลขค้าปลีกที่สูงเกินคาด ได้สกัดช่วงบวกของดัชนี FTSE 100 ให้อยู่ในกรอบที่จำกัด
ดัชนี FTSE 100 เพิ่มขึ้น 15.99 จุด หรือ +0.22% ปิดที่ 7,340.71 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบ เมื่อคืนนี้ (23 มี.ค.) เนื่องจากนักลงทุนยังคงวิตกกังวลเกี่ยวกับการผลิตน้ำมันที่สูงขึ้นในสหรัฐ หลังจากมีรายงานว่า สต็อกน้ำมันดิบและแท่นขุดเจาะน้ำมันที่มีการใช้งานในสหรัฐปรับตัวเพิ่มขึ้นในสัปดาห์ที่แล้ว
สัญญาน้ำมันดิบ WTI ส่งมอบเดือนพ.ค. ลดลง 34 เซนต์ หรือ 0.7% ปิดที่ 47.70 ดอลลาร์/บาร์เรล
สัญญาน้ำมันดิบเบรนท์ส่งมอบเดือนพ.ค. ลดลง 8 เซนต์ หรือ 0.2% ปิดที่ 50.56 ดอลลาร์/บาร์เรล
 
สัญญาทองคำตลาดนิวยอร์กปิดลบ เมื่อคืนนี้ (23 มี.ค.) โดยได้รับแรงกดดันจากการแข็งค่าของสกุลเงินดอลลาร์ ขณะที่นักลงทุนจับตาการลงมติเกี่ยวกับการนำร่างกฎหมาย “อเมริกันเฮลธ์แคร์” มาใช้แทนกฎหมาย “โอบามาแคร์” โดยตลาดทองคำนิวยอร์กปิดทำการไปก่อนที่สภาผู้แทนราษฎรสหรัฐจะทำการลงมติร่างกฎหมายดังกล่าว
สัญญาทองคำตลาด COMEX (Commodity Exchange) ส่งมอบเดือนเม.ย.ลดลง 2.5 ดอลลาร์ หรือ 0.20% ปิดที่ระดับ 1,247.20 ดอลลาร์/ออนซ์
สัญญาโลหะเงินส่งมอบเดือนพ.ค.เพิ่มขึ้น 1.5 เซนต์ หรือ 0.09% ปิดที่ 17.593 ดอลลาร์/ออนซ์
สัญญาพลาตินัมส่งมอบเดือนเม.ย.เพิ่มขึ้น 1.9 ดอลลาร์ หรือ 0.20% ปิดที่ 963.80 ดอลลาร์/ออนซ์
สัญญาพัลลาเดียมส่งมอบเดือนมิ.ย.พุ่งขึ้น 10.70 ดอลลาร์ หรือ 1.4% ปิดที่ 800.15 ดอลลาร์/ออนซ์
 
สกุลเงินดอลลาร์สหรัฐแข็งค่าขึ้นเล็กน้อย เมื่อเทียบกับเงินสกุลหลักๆเกือบทั้งหมด ในการซื้อขายที่ตลาดนิวยอร์กเมื่อคืนนี้ (23 มี.ค.) ขณะที่นักลงทุนจับตาดูการลงมติในสภาผู้แทนราษฎรสหรัฐเกี่ยวกับร่างกฎหมาย “อเมริกันเฮลธ์แคร์” ซึ่งจะนำมาใช้แทนกฎหมาย “โอบามาแคร์” โดยการลงมติดังกล่าวมีขึ้นหลังจากที่ตลาดเงินนิวยอร์กปิดทำการลงแล้ว อย่างไรก็ตาม เมื่อคืนนี้สภาผู้แทนราษฎรได้เลื่อนการลงมติออกไป เนื่องจากเสียงสนับสนุนของพรรครีพับลิกันมีไม่มากพอต่อการผลักดันร่างกฎหมายฉบับดังกล่าว
ดอลลาร์แข็งค่าขึ้นเมื่อเทียบกับเยน ที่ระดับ 111.11 เยน จากระดับ 110.87 เยน และแข็งค่าขึ้นเมื่อเทียบกับฟรังก์สวิส ที่ระดับ 0.9930 ฟรังก์สวิส จากระดับ 0.9916 ฟรังก์สวิส
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.0781 ดอลลาร์จากระดับ 1.0804 ดอลลาร์ ในขณะที่ปอนด์แข็งค่าขึ้นแตะ 1.2512 ดอลลาร์ จากระดับ 1.2485 ดอลลาร์ และดอลลาร์ออสเตรเลียอ่อนค่าลงที่ระดับ 0.7630 ดอลลาร์ จากระดับ 0.7681 ดอลลาร์